በባለሃብቶችና በመንግስት መካከል የተቀናጀ ትስስር አለመኖር የኢንዱስትሪው ልማት በሚፈለገው ፍጥነት እንዳይጓዝ ተጽእኖ ፈጥሯል
 በአገር ውስጥ ባለሃብቶችና በመንግስት መካከል የተቀናጀ ትስስር አለመኖር የኢንዱስትሪው ልማት በሚፈለገው ፍጥነት እንዳይጓዝ ተጽእኖ ማሳደሩን የኢንዱስትሪ ሚኒስቴር አስታወቀ።በንግድ ስርዓቱ ላይ ያሉ የመንግስት የትኩረት አቅጣጫዎች ዙሪያ የንግዱ ማህበረሰብ አካላትን ጨምሮ በተለያዩ የኢንቨስትመንት ዘርፎች ከተሰማሩ የአገር ውስጥ ባለሃብቶች ጋር የጋራ የምክክር መድረክ እየተካሄደ ነው።የኢንዱስትሪ ሚኒስትሩ አቶ አህመድ አብተው በዚሁ ጊዜ እንደገለጹት ኢትዮጵያ ለምትከተለው የነጻ ገበያ ስርዓት ውስጥ የግል ባለሃብቶች ዋነኛ ሞተር ቢሆኑም ከመንግስት ጋር በተቀናጀ ሁኔታ አለመስራታቸው የኢንዱስትሪ እድገቱ በሚፈለገው ልክ አልተጓዘም“የአገር ውስጥ ባለሃብቱ በኢንዱስትሪ ልማቱ ላይ የሚጫወተውን ሚና ለይቶ ባለማወቁ የመንግስትን የልማት አቅጣጫ ለባለሃብቱ ግልጽ ማድረግ ይገባል” ሲሉም ተናግረዋል።ባለሀብቱ የሚጠበቅበትን ሚና እንዳይጫወት የሚገታውን ማነቆ በመለየት ችግሩን ማስወገድ የመንግስት ሃላፊነት እንደሆነ የጠቀሱት ሚኒስትሩ በኢትዮጵያ ሰፊ የገበያ ጉድለት በመኖሩ የመንግስት ጣልቃ ገብነት አስፈላጊ እንደሆነም አንስተዋል።የነጻ ገበያ ስርአቱን ለማፋጠን የተደራጀ መሰረተ ልማት፣ገበያውን መቆጣጠር የሚችሉ ማህበራትና የተደራጀ የገበያ ስርአት ያልተገነባበት አገር በመሆኑ ሰፊውን ህብርተሰብ ለመደገፍ ሲባል የመንግስት ጣልቃ ገብነት የማያጠያይቅ መሆኑንም አብራርተዋልለግል ባለሃብቶች ግልጽ ግንዛቤ በመፍጠር በመንግስትና በባለሃብቶች መካከል የጋራ መግባባትና ግልጽነት እንዲኖር መስራት እንደሚያስፈልግም አንስተዋል።በምክትል ጠቅላይ ሚኒስትር ማዕረግ የፋይናንስና የኢኮኖሚ ክላስተር አስተባባሪና የኢንፎርሜሽን ኮሚዩኒኬሽን ቴክኖሎጂ ሚኒስትር ዶክተር ደብረጽዮን ገብረሚካኤል አገሪቷ ከግብርና መር ወደ ኢንዱስትሪ ለመሸጋገር የሚያስፈልጋትን ዝግጅት ባለፉት አመታት በስፋት ስታከናውን  መቆየቷን አስታውሰዋልበአገር ውስጥ ሃብትን ለማፍራትና ድህነትን ለማሸነፍ አገር በቀል ባለሃብቶች ወሳኝ ሚና እንዳላቸውም አብራርተዋል።ዶክተር ደብረጽዮን እንዳሉት በኢትዮጵያ በአግሮ ፕሮሰሲንግ፣በጨርቃ ጨርቅ፣በቆዳና ቆዳ ውጤቶችና እንዲሁም በኮንስትራክሽን መስኮች  በሺዎች የሚቆጠሩ ኢንዱስትሪዎች እየተስፋፋ ቢመጡም ከአገሪቱ ፍላጎት አንጻር ግን በቂ አይደሉምየአገራችን የንግድ ስርዓት ውሱንነት፣የመንግስት ተቋማት አገልግሎት አሰጣጥና የአንዳንድ ባለሃብቶች በአቋራጭ ትርፍ ለማግኘት በሚያደርጉት ጥረት በአገሪቱ የኢንዱስትሪ እድገት ላይ አሉታዊ ተጽእኖ ማሳደሩንም ተናግረዋል።የንግድ ሚኒስትሩ አቶ ከበደ ጫኔ በበኩላቸው ባለሃብቶች የመንግስት ዋነኛ የትኩረት አቅጣጫ በሆነው ጉልበትን በሰፊው የሚጠቀም በግብርና መር ኢንዱስትሪው ላይ ቢያተኩሩ ሰፊ የስራ እድል ከመፍጠራቸውም ባሻገር ትርፋማ እንደሚያደርጋቸው ገልጸዋልከዚህ አንጻር አገር በቀል ባለሀብቶች ከውጭ ባለሀብቶች ይልቅ አገራዊ ሃላፊነት የሚሰማቸው በመሆኑ መንግስት አብሯቸው በቅርበት እንደሚሰራ አረጋግጠዋል።የኢንዱስትሪውን እድገት ለማፋጠን ባለሃብቶች ከአሰሪና ሰራተኛ ጋር ያላቸው ቅንጅት ወሳኝ በመሆኑ ችግሩን ለመፍታት ትኩረት መስጠት እንዳለባቸውም አሳስበዋል።እንደ ኢዜአ ዘገባ በኢንዱስትሪ ሚኒስቴር አዘጋጅነት ለሶስት ቀናት የሚቆየውና በሚሊኒየም አዳራሽ እየተካሄደ ባለው የውይይት መድረክ ላይ በተለያዩ የኢንቨስመንት ዘርፎች የተሰማሩ ከ700 በላይ የንግዱ ማህበረሰብ አባላት እየተሳተፉ ነው።